Document ID: 32004D0616

KOMMISSIONENS BESLUTNING
af 26. juli 2004
om listen over godkendte sædopsamlingsstationer for indførsel af hingstesæd fra tredjelande
(meddelt under nummer K(2004) 2511)
(EØS-relevant tekst)
(2004/616/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 3, og
ud fra følgende betragtninger:
(1)
Kommissionens beslutning 2000/284/EF af 31. marts 2000 om listen over godkendte sædopsamlingsstationer for indførsel af hingstesæd fra tredjelande og om ændring af beslutning 96/539/EF og 96/540/EF (2) er blevet ændret flere gange.
(2)
Med vedtagelsen af beslutning 2004/211/EF af 6. januar 2004 om listen over tredjelande og dele af tredjelande, hvorfra medlemsstaterne tillader import af levende dyr af hestefamilien samt sæd, æg og embryoner fra dyr af hestefamilien, og om ændring af beslutning 93/195/EØF og 94/63/EF (3) ændrede Kommissionen retsgrundlaget for listeføring af tredjelande samt områdeopdeling heraf med henblik på import af såvel levende dyr af hestefamilien som reproduktionsmateriale herfra.
(3)
Siden direktiv 2004/68/EF trådte i kraft, ajourføres listen over sædopsamlingsstationer, hvorfra medlemsstaterne tillader indførsel af hingstesæd med oprindelse i tredjelande, i overensstemmelse med artikel 17, stk. 3, litra b), andet til fjerde afsnit, i direktiv 92/65/EØF og offentliggøres på Kommissionens websted.
(4)
Tredjelande anvender desuden en ny procedure, når de giver Kommissionen meddelelse om godkendelse af sædopsamlingsstationer til eksport af hingstesæd til EF, ligesom de fremlægger de relevante oplysninger om godkendelsen i et standardiseret format.
(5)
De canadiske og de newzealandske myndigheder har officielt meddelt Kommissionen, at de i henhold til direktiv 92/65/EØF har godkendt henholdsvis endnu to og endnu en station til opsamling af hingstesæd.
(6)
De amerikanske myndigheder har desuden officielt meddelt Kommissionen, at de i henhold til direktiv 92/65/EØF har godkendt endnu 12 stationer til opsamling af hingstesæd, trukket godkendelserne af stationerne 02AZ001-EQS, 00TX003-EQS, 02TX018-EQS og 03TX001-EQS tilbage samt ændret visse detaljer for en godkendt station.
(7)
ISO-landekoden for Serbien og Montenegro må rettes, og landets placering på listen ændres i overensstemmelse hermed.
(8)
Det er nødvendigt at tage hensyn til de nye medlemsstaters tiltrædelse af EU den 1. maj 2004.
(9)
Der må tages hensyn til de relevante EF-aftaler med visse tredjelande.
(10)
Af klarheds- og forenklingshensyn bør beslutning 2000/284/EF derfor ophæves og erstattes.
(11)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Medlemsstaterne tillader import af hingstesæd indsamlet på de stationer, der er opført på listen i bilaget til nærværende beslutning, under forudsætning af at betingelserne i artikel 4 i beslutning 2004/211/EF er opfyldt.
2. Den i stk. 1 omhandlede sæd skal være indsamlet efter datoen for godkendelse af den pågældende station af de kompetente nationale myndigheder i det pågældende tredjeland.
3. Opdateringer af listen i bilaget foretages efter proceduren i artikel 17, stk. 3, litra b), i direktiv 92/65/EØF og offentliggøres på Kommissionens websted.
Artikel 2
Kommissionens beslutning 2000/284/EF ophæves.
Henvisninger til den ophævede beslutning betragtes som henvisninger til nærværende beslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 26. juli 2004.

Labels: 3
5
6